Gandia celebra l'acte de presa de possessió de Juan Miguel Lloret com a nou Defensor de la Ciutadania
22 novembre 2024

## Gandia celebra l'acte de presa de possessió de Juan Miguel Lloret com a nou Defensor de la Ciutadania22 novembre 2024Última actualització: 22 novembre 2024

![](../gestion/img/f81fde5492250ccc362f1c88ed1d418c428d9cece13e5bef110ea07a993f1aa2.jpg)  
  

El saló de plenaris de l’Ajuntament de Gandia ha acollit aquest migdia l’acte de presa de possessió per part de Juan Miguel Lloret com a Defensor de la Ciutadania.

  
Aquest acte ha estat presidit per l’alcalde de la ciutat, José Manuel Prieto i ha comptat amb la presència de membres de la corporació municipal; Fills predilectes de la ciutat; representants dels cossos i forces de seguretat; així com una àmplia representació del teixit associatiu i cultural de la ciutat.

  
Tal com ha explicat Prieto, la figura del Defensor de la Ciutadania va ser creada el 2002, i la seua recuperació ha sigut fruit de l’acord unànime de totes les forces polítiques representades al consistori gandià a proposta del mateix alcalde de la ciutat.

Quant a la figura de Lloret, la màxima autoritat municipal ha destacat la seua implicació amb tota classe de moviments socials, culturals i esportius de la nostra ciutat, com la Setmana Santa, els betlemistes, el futbol i el bàsquet, entre altres. Alhora, ha ressaltat i incidit en la seua faceta solidària, on destaca la seua tasca al Preventori Infantil o els seus anys com a professor, on va deixar empremta en molts dels seus alumnes.

“Podríem enumerar ací, en aquest saló de plens, molts més càrrecs i moltes més responsabilitats. Però si és conegut per alguna cosa a Gandia és per ser una bona persona”, ha declarat Prieto, qui ha afegit que representa la figura d’“Home bo” en la idiosincràsia valenciana. Una persona que davant la comunitat actuava i era considerada com una persona imparcial, justa i sense partidisme; una persona honrada.

L’alcalde s’ha dirigit al nou Defensor de la Ciutadania mostrant el seu convenciment que sabrà “atendre, conciliar i ajudar el veïnat de Gandia”, i ha incidit en la importància de l’escolta com a eina per a aconseguir que les respostes davant els problemes i conflictes siguen “cada vegada més sàvies i encertades, i sempre millors”. “Hem de facilitar i fomentar la relació entre la ciutadania i l’Administració, per a millorar constantment les actuacions públiques i els serveis prestats”.

Per a finalitzar, Prieto ha mostrat el seu convenciment que recuperar aquesta figura serà útil per a la ciutadania i que amb el restabliment d’aquest òrgan, “tornem a posar al servei dels gandians una institució valorada, reconeguda i estimada, a la qual des del Govern local sempre atorgarem independència, imparcialitat i autonomia pròpia per a controlar i vetlar perquè en totes les actuacions municipals estiga garantit el màxim respecte als drets de la ciutadania”.

Per la seua banda, Lloret ha agraït la confiança dipositada en la seua persona i ha assegurat que “no està a favor únicament de la ciutadania i en contra dels seus funcionaris i polítics, sinó que està a favor de tots. L’objectiu és aconseguir que Gandia siga la millor ciutat i estar a prop de les persones que necessiten ser escoltades”.

El Defensor de la Ciutadania ha insistit que “en una època dominada per la tecnologia i per comportaments egoistes, hem de reflexionar si tractem les persones com volem que ens tracten. Per aquestes raons, demane la col·laboració de tots, perquè si fem bé la nostra feina, la figura del Defensor de la Ciutadania no serà necessària”.

[Twittear](https://twitter.com/share)